Lesen 26
Olsem Wanem Mipela i Lukautim Haus Kingdom?
Nem holi bilong God i stap long olgeta Haus Kingdom bilong ol Witnes Bilong Jehova. Olsem na mipela i pilim olsem wok bilong klinim na stretim gut dispela haus i wanpela gutpela wok tru, na em i wanpela bikpela hap bilong wok lotu bilong mipela. Olgeta i ken insait long dispela wok.
Volantia long klinim Haus Kingdom bihain long miting. Bihain long olgeta miting, ol bratasista i amamas long klinim Haus Kingdom. Wanpela taim long wik, mipela i save klinim gut Haus Kingdom. Wanpela elda o kongrigesen sevan i bosim dispela wok, planti taim ol i bihainim wanpela lista i kolim ol wok mipela i mas mekim. Ol bratasista i save volantia long swipim na mopim plua, rausim das, stretim ol sia, klinim toilet, wasim ol windo na mira, rausim pipia, na katim gras na klinim banis. Mipela i makim wanpela de long yia long mekim bikpela wok bilong klinim Haus Kingdom. Mipela i kirapim ol pikinini bilong mipela long insait long mekim sampela wok, na dispela i skulim ol long rispektim ples bilong mipela long mekim lotu.
Volantia long mekim wok meintenens. Long olgeta yia, ol brata i save sekim gut insait na ausait bilong Haus Kingdom. Sapos samting i bruk, mipela i save mekim wok meintenens na bai Haus Kingdom i stap gut, na mipela i no tromoi nating bikpela mani. (2 Stori 24:13; 34:10) Haus Kingdom i klin na i stap stret, i gutpela ples bilong lotuim God bilong mipela. Taim mipela i insait long dispela wok, mipela i soim olsem mipela i laikim tru Jehova na lotu i bikpela samting long mipela. (Song 122:1) Ol manmeri long komiuniti tu i amamas long lukim klinpela Haus Kingdom.
Bilong wanem mipela i mas lukautim gut ples bilong mekim lotu?
Olsem wanem mipela i stretim wok bilong klinim Haus Kingdom?
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn